Document ID: 32011D0308

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 19ης Μαΐου 2011 για τις κατευθυντήριες γραμμές των πολιτικών απασχόλησης των κρατών μελών (2011/308/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 148 παράγραφος 2, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη του Ευρωπαϊκού Κοινοβουλίου (1), Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2), Αφού ζήτησε τη γνώμη της Επιτροπής των Περιφερειών, Έχοντας υπόψη τη γνώμη της Επιτροπής Απασχόλησης, Εκτιμώντας τα ακόλουθα: (1) Το άρθρο 145 της συνθήκης για τη λειτουργία της Ευρωπαϊκής Ένωσης (ΣΛΕΕ) ορίζει ότι τα κράτη μέλη και η Ένωση εργάζονται για την ανάπτυξη συντονισμένης στρατηγικής για την απασχόληση, και δη για να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού και αγοράς εργασίας ανταποκρινόμενης στις εξελίξεις της οικονομίας, προκειμένου να επιτύχουν τους στόχους που ορίζονται στο άρθρο 3 της συνθήκης για την Ευρωπαϊκή Ένωση. (2) Η «στρατηγική για την Ευρώπη 2020» που πρότεινε η Επιτροπή δίνει στην Ένωση τη δυνατότητα να στρέψει την οικονομία της προς μια έξυπνη, βιώσιμη και χωρίς αποκλεισμούς ανάπτυξη, που θα συνοδεύεται από υψηλό επίπεδο απασχόλησης, παραγωγικότητας και κοινωνικής συνοχής. Στις 13 Ιουλίου 2010, το Συμβούλιο ενέκρινε σύσταση σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης (3). Επίσης, στις 21 Οκτωβρίου 2010, το Συμβούλιο ενέκρινε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (4) («κατευθυντήριες γραμμές»). Αυτή η δέσμη γραμμών συναποτελεί τις ολοκληρωμένες κατευθυντήριες γραμμές υλοποίησης της Στρατηγικής «Ευρώπη 2020». Πέντε πρωταρχικοί στόχοι, που αναπτύσσονται στις αντίστοιχες κατευθυντήριες γραμμές, αποτελούν κοινούς στόχους που καθοδηγούν τις ενέργειες των κρατών μελών, λαμβάνοντας υπόψη τις σχετικές θέσεις εκκίνησής τους και τις εθνικές ιδιαιτερότητές τους, και διέπουν τη δράση της Ένωσης. Η ευρωπαϊκή στρατηγική για την απασχόληση έχει τον κύριο ρόλο για την εφαρμογή των στόχων της Στρατηγικής «Ευρώπη 2029» όσον αφορά την απασχόληση και την αγορά εργασίας. (3) Οι ολοκληρωμένες κατευθυντήριες γραμμές συνάδουν με τα συμπεράσματα του Ευρωπαϊκού Συμβουλίου της 17 Ιουνίου 2010 και προσφέρουν ακριβή καθοδήγηση στα κράτη μέλη για τον προσδιορισμό των εθνικών τους προγραμμάτων μεταρρυθμίσεων και για την εφαρμογή των μεταρρυθμίσεων, λαμβάνοντας υπόψη την αλληλεξάρτησή τους και την εναρμόνισή τους με το σύμφωνο σταθερότητας και ανάπτυξης. Οι κατευθυντήριες γραμμές για την απασχόληση θα πρέπει να αποτελούν τη βάση για όλες τις ανά χώρα συστάσεις που το Συμβούλιο μπορεί να απευθύνει στα κράτη μέλη σύμφωνα με το άρθρο 148 παράγραφος 4 της ΣΛΕΕ, εκ παραλλήλου προς τις ανά χώρα συστάσεις που απευθύνονται προς τα κράτη μέλη δυνάμει του άρθρου 121 παράγραφος 4 της ιδίας Συνθήκης. Οι κατευθυντήριες γραμμές για την απασχόληση θα αποτελούν επίσης τη βάση για την κατάρτιση της κοινής έκθεσης για την απασχόληση, που διαβιβάζουν ετησίως το Συμβούλιο και η Επιτροπή στο Ευρωπαϊκό Συμβούλιο. (4) Η εξέταση των σχεδίων των εθνικών προγραμμάτων μεταρρυθμίσεων των κρατών μελών που περιέχεται στην κοινή έκθεση για την απασχόληση που ενέκρινε το Συμβούλιο στις 7 Μαρτίου 2011 δείχνει ότι τα κράτη μέλη θα πρέπει να εξακολουθήσουν να καταβάλλουν κάθε δυνατή προσπάθεια στους εξής τομείς προτεραιότητας: αύξηση της συμμετοχής στην αγορά εργασίας και μείωση της διαρθρωτικής ανεργίας, ανάπτυξη ειδικευμένου εργατικού δυναμικού που ανταποκρίνεται στις ανάγκες της αγοράς εργασίας, προώθηση της ποιότητας των θέσεων εργασίας και της διά βίου μάθησης, βελτίωση των επιδόσεων των συστημάτων εκπαίδευσης και κατάρτισης σε όλες τις βαθμίδες και αύξηση της συμμετοχής στην τριτοβάθμια, προώθηση της κοινωνικής ένταξης και καταπολέμηση της φτώχειας. (5) Οι κατευθυντήριες γραμμές που εγκρίθηκαν το 2010 θα πρέπει να παραμείνουν αμετάβλητες μέχρι το 2014, ώστε να δοθεί ιδιαίτερο βάρος στην εφαρμογή τους. Κατά τα έτη που μεσολαβούν μέχρι το τέλος του 2014 η επικαιροποίησή τους θα πρέπει να παραμείνει αυστηρά περιορισμένη. (6) Τα κράτη μέλη θα πρέπει να εξετάσουν το ενδεχόμενο να χρησιμοποιήσουν το Ευρωπαϊκό Κοινωνικό Ταμείο για την υλοποίηση των κατευθυντήριων γραμμών για την απασχόληση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι κατευθυντήριες γραμμές για τις πολιτικές απασχόλησης των κρατών μελών, όπως ορίζονται στο παράρτημα της απόφασης 2010/707/ΕΕ διατηρούνται για το 2011 και λαμβάνονται υπόψη από τα κράτη μέλη στις πολιτικές τους για την απασχόληση. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 19 Μαΐου 2011.

Classification Labels:
4
184
139
318
317
17
588

Label Descriptions:
{"4": "Κοινωνική ασφάλιση", "184": "Κοινωνική προστασία", "139": "ΚΟΙΝΩΝΙΚΑ ΘΕΜΑΤΑ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 4050
1802
5442
82
2468
1155
1074

EuroVoc IDs (Expanded): 4050
1802
5442
82
2468
1155
1074

Dataset Source: meu

Split: dev